Twee vroue sterf toe motor teen muur botsDie ongelukstoneel. Foto: Rescue Care Twee vroue is dood en ŉ derde persoon beseer nadat ŉ motor Saterdag in die vroeë oggendure teen ŉ muur in Essenwood in Durban gebots het. Garrith Jamieson, woordvoerder van Rescue Care-nooddienste, het gesê die ongeluk het omstreeks 01:00 in John Zikhali-weg gebeur. Daar word vermoed dat die bestuurder van die voertuig beheer verloor en die motor teen ŉ padteken en daarna die muur gebots het. “By paramedici se aankoms op die toneel het hulle die motor, met vyf insittendes, teen die muur aangetref. Twee vroue, vermoedelik in hul 20’s, het veelvuldige ernstige beserings opgedoen en is op die toneel dood verklaar,” het Jamieson gesê. ŉ Derde persoon het geringe beserings opgedoen en is per ambulans na ŉ hospitaal geneem. Jamieson wou nie bespiegel oor die oorsaak van die ongeluk nie en het gesê dit sal deur die polisie ondersoek word.